‘Stráf hulle’, sê Cele oor polisiemoordenaars(Argieffoto: SA Polisie) Die minister van polisie, Bheki Cele, het sy vroeëre oproep vir swaarder strawwer herhaal vir diegene wat polisiebeamptes aanval en vermoor. Sy oproep kom nadat die polisie in die Wes-Kaap verskeie verdagtes aangekeer het wat volgens ondersoekers die moorde op twee Kraaifonteinse polisiebeamptes sal help oplos. Sers. Mnakwazo Mdoko (46) en konst. Mninawa Breakfast (28) is Sondag in die vroeë oggendure tydens ŉ patrollie in Bloekombos in ŉ lokval gelei en doodgeskiet. Hul dienspistole is gebuit. ŉ 32-jarige man het reeds in die hof verskyn in verband met die aanval en bly tot sy volgende hofverskyning in aanhouding. Donderdagaand het ŉ intelligensiegedrewe operasie gelei tot die inhegtenisneming van nege verdagtes in Khayelitsha wat met ongelisensieerde vuurwapens betrap is, sê Lirandzu Themba, Cele se woordvoerder. Twee van dié wapens behoort aan die vermoorde polisielede. Cele het die polisie vir die jongste deurbraak geloof. “Dit is die gevolg van gesamentlike pogings deur die Valke, die misdaadintelligensie-eenheid, die blitspatrollie en die taktiese reaksiespan wat nou vrugte afwerp. Ek voel bemoedig deurdat die polisie in die provinsie die taak om die polisiemoordenaars te vind, lewend of dood, uitgevoer het,” het die minister gesê. Cele sê die klopjag beteken daar is nou boonop minder onwettige vuurwapens in Kaapstad se strate. Altesame sewe polisiebeamptes is die afgelope 15 dae landwyd vermoor. Cele het ŉ beroep op mense gedoen om saam met die polisie te werk en inligting te verskaf oor diegene wat misdade teen hulle én die polisie pleeg, sodat die boosdoeners voor stok gekry kan word.